google/wiki40b huggingface dataset:
Sosialdemokratene

Sosialdemokratene er et norsk politisk parti, som sist stilte til valg i 2001. Partiet oppsto med bakgrunn i et brudd i Pensjonistpartiet og stilte i 1993 til valg under navnet Felles Framtid. I 1995 var navnet endret til Folkets Vilje før det i 1999 ble hetende Generasjonspartiet. Dagens navn ble godkjent i 2001 etter at Det norske Arbeiderparti sin protest mot dette ble avvist.
I 2002 ble partiet forsøkt overtatt av en gruppe tidligere Fremskrittsparti-medlemmer med Vidar Kleppe i spissen. Dette lyktes imidlertid ikke, og Kleppe og hans allierte dannet i stedet Demokratene, og selv om dette opprinnelig var fremstilt som en fortsettelse av Sosialdemokratene, fikk begge partiene oppstillingsrett. Ved valget i 2003 leverte imidlertid Sosialdemokratene inn flere protester mot Demokratenes lister med begrunnelse i at det var Sosialdemokratene som først hadde registrert navnet Demokratene. Dette ble imidlertid avvist.
Partiet har aldri oppnådd representasjon i folkevalgte organer. Partiet har ikke stilt til valg siden 2001 og er heller ikke registrert ved Brønnøysunds partiregister, og det er usikkert hvorvidt det eksisterer i praktisk betydning.
Nils Josten

Nils Josten (født 1670 på Bjørntvet i Eidanger, død 1729) var en norsk bergverksspekulant fra Telemark. Han tjente seg meget rik og var involvert i en rekke forretningsforetagender, men kom i store økonomiske problemer og døde i fengsel i 1729. Han var gift med Kirsten Borse, datter av Halvor Borse, og var dermed svoger til Joachim Borse og Herman LeopoIdus (Løvenskiold fra 1739). Også svogeren Borse gikk fallitt.
Han var sønn av Henrik Josten, fogd i Bamble fra 1662 og avskjediget 1670. Han hadde en rekke barn; datteren Margarete (d. 1737) var gift med Niels Aall, stamfar til slekten Aall.
Orbis Pictus

Orbis Pictus eller egentlig Orbis Sensualium Pictus («Den sansbare verden i bilder») er et billedleksikon fra 1658 skrevet for barn av den tsjekkiske pedagogen  Johann Amos Comenius (Jan Ámos Komenský). Boka har av flere blitt ansett som den første bildeboka beregnet for barn.

Historie

Orbis Pictus ble opprinnelig utgitt på latin og tysk i Nürnberg i Tyskland i 1658, og ble ganske snart spredt rundt på skoler i Tyskland og andre land. Den første engelskspråklige versjonen kom i 1659, mens den første flerspråklige utgaven kom på både latin, tysk, italiensk og fransk i 1666. Den første tsjekkiske oversettelsen ble gitt ut i 1685 av forlaget Breuer i Levoča i Tsjekkia. Det var en flerspråklig utgave på tsjekkisk, latin, tysk og ungarsk. Mellom 1670 til 1780 kom boka på enda flere språk og i utgaver med utvidet tekst og nye illustrasjoner.
Orbis Pictus har hatt stor betydning for pedagogikk og undervisning rettet mot barn og blir av flere betraktet som en forløper for både audio-visuelle hjelpemidler i klasserommet og moderne bildebøker.
Pulandian

Pulandian (kinesisk: 普兰店; pinyin: Pǔlándiàn) er et byfylke i provinsen Liaoning i Folkerepublikken Kina. Det ligger innen den subprovinsielle by Dalian.
Befolkningen var på 820 954 innbyggere i 1999.

Samferdsel

Kinas riksvei 202 løper gjennom området. Den begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.
Gustav Holst

Bakgrunn

Gustav Holst var den eldste av to barn av Adolph von Holst, som var yrkesmusiker, og hans hustru Clara Cox, født Lediard. Han stammet på farssiden fra en tyskbaltisk og latvisk-svensk familie. På morssiden var forfedrene overveiende britiske, men med et islett fra en spansk forfader. 
Han ønsket opprinnelig å bli pianist, men i en alder av sytten år måtte han legge dette til side på grunn av en nervebetennelse i armen. 
Holdt studerte komposisjon (for Charles Villiers Stanford) og basun ved Royal College of Music i London. Deretter arbeidet han mellom 1898 og 1903 som basunist i forskjellige orkester. Han var pedagog og virket som musikklærer ved St Paul's Girls' School i Hammesmith i London fra 1905 og ved Morley College fra 1907; han opprettholdt begge oppgavene frem til sin pensjonering. Han underviste dessuten i sang ved Wycombe Abbey School fra 1912 til 1917.

Komponistkarriere

Holsts tidlige verker er influerte av Edvard Grieg, Richard Wagner, Richard Strauss og studiekameraten Ralph Vaughan Williams, og senere, via Vaughan Williams, av Maurice Ravels musikk. Ved influenser fra Ravel, hinduistisk spiritualisme og engelsk folkemusikk kunne Holst fløsrive seg fra Wagners og Strauss' innflytelse og forme sin egen stil. Holsts musikk er særmerke for sine ukonvensjonelle taktarter og melodier som etser seg fast.
Han ble verdensberømt med verkjt Planetene som er fra 1916 og er en orkestersuite i syv satser. Musikk herfra har blitt bukt av flere ramerikanske filmkomponister, som Danny Elfman, Elliot Goldenthal, Shirley Walker, Hans Zimmer og John Williams.
Holst komponerte nesten 200 verker, deriblant operaer, ballettmusikk, koraler (blant andre In the Bleak Midwinter og I Vow to Thee, My Country) og sanger.
Solastranden

Solastranden er en 2300 meter lang sandstrand i Sola kommune Rogaland. Stranden ligger like ved Stavanger lufthavn og Solastranden golfbane. Stranden er et svært populært utfartsområde for befolkningen på Nord-Jæren. Stranden er svært langgrunn og det gir gode forhold for brettseilere. Femina.no har kåret stranden Norges vakreste og Sunday Times har kåret den til verdens 6. beste.
Sola Brettseilerforening holder til på Solastranden og arrangerer NM hvert år på Solastranden.
Fylkesvei 374 (Rogaland), Norsjøveien leder til stranden og ligger parallelt tett opp til stranden omtrent en tredjedel av strandens lengde.
Dongsheng (Ordos)

Dongsheng (kinesisk: 东胜区; pinyin: Dōngshèng Qū) er et bydistrikt i byprefekturet Ordos i Indre Mongolia i Folkerepublikken Kina. Det er administrasjonssentrum for Ordos.
Distriktet har et areal på 2 530 km² og teller 430 000 innbyggere.

Samferdsel

Kinas riksvei 109 løper gjennom området. Den knytter Beijing sammen med Lhasa i Tibet. Den løper vestover fra Beijing via Datong, Yinchuan, Lanzhou og Xining til Golmud før den vender sørvestover mot Lhasa.
Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
16. april

Navnedag

Magnus, Mons og Mohammad
Indian Creek (Texas)

Indian Creek er et kommunefritt område sør i Brown County i det vestlige sentrale Texas. Stedet ble bygd langs breddene av Indian Creek. Howard Payne University begynte i Indian Creek i 1889, men ble senere flyttet til Brownwood, omlag 16 miles nordvest for Indian Creek.
Forfatterinnen Katherine Anne Porter kom fra dette sted.
Snøfrisk

Snøfrisk er en norsk fersk kremost, laget av TINE i Ørsta. Den ble lansert i forbindelse med vinter-OL i 1994 på Lillehammer. Osten er laget av 80% geitemelk og 20% kufløte med bare 1,5% tilsatt salt og ingen andre tilsetningstoffer. Smaken er frisk og syrlig med en karakteristisk, men svak geitesmak. Den er solgt i en trekantformet plastboks, og kommer i naturell og fire smaksvarianter: dill, rødløk & timian, grillet pepper og kantarell.
Osten eksporteres også, og siden 2012 har Russland vært ostens største eksportmarked.
Shanghaikommunen (1967)

Shanghaikommunen, eller Shanghai folkekommune (kinesisk: 上海人民公社; pinyin: Shànghǎi Rénmín Gōngshè) ble etablert under kulturrevolusjonen i Folkerepublikken Kina i tidlig 1967.
Kommunen var modellert etter Pariskommunen. Alt i alt varte den i mindre enn en måneds tid før den ble felt og erstattet.
Tavastehus län

Tavastehus län (finsk: Hämeen lääni) er et historisk len i Finland. Lenet bestod i tidsrommet 1831–1997 og omfattet til slutt de nåværende landskapene Egentliga Tavastland, Päijänne-Tavastland og Birkaland. Kommunene Gustav Adolfs, Heinola, Sysmä, Punkalaidun, Suodenniemi, Vammala og Äetsä hørte dog ikke til lenet. Administrasjonssete i lenet var Tavastehus. 
I 1960 ble kommunene Jämsä, Jämsänkoski, Koskenpää, Korpilahti, Muurame og Säynätsalo overført til Mellersta Finlands län, og i 1974 ble også Kuhmois overført. I 1990 ble Somero kommune overført til
Åbo og Björneborgs län.
Til Tavastehus län ble Virdois kommune overført fra Vasa län i 1969. Fra Åbo og Björneborgs län ble Suoniemi kommune overført i 1973 og kommunene Tavastkyro, Ikalis, Kihniö, Mouhijärvi, Parkano og Viljakkala overført i 1993.
Etter landskapsreformen i 1997 ble de delene av Tavastehus län som ligger i Egentliga Tavastland og Päijänne-Tavastland, en del av Södra Finlands län, mens de delene av lenet som ligger i Birkaland, ble en del av Västra Finlands län.
Felttoget i Vest-Afrika (første verdenskrig)

Togoland

Togoland ble nesten umiddelbart besatt av en styrke fra den britiske kolonien Gullkysten (dagens Ghana) og en mindre styrke fra den franske kolonien Dahomey (dagens Benin).
Kolonien hadde ingen militærstyrker, bare politistyrker. Kolonien kapitulerte 27. august 1914.
Tiny Too

Tiny Too var et band som ble etablert i London i 1996 av Elin Grimstad, Hilde Stephanson og Isobel Jones. Bandet bestod til år 2000, og ga ut flere plater på det engelske plateselskapet Fierce Panda Records.
I 2008 var bandet på en norgesturné som ble avsluttet på konsertstedet Hulen i Bergen.
Melathemma

Utseende

En middelsstor, blank, svart trebukk. Antennene er noe lengre enn kroppen og ganske tynne. Pronotum er ubetydelig bredere enn hodet, med rundede sider, noe tverr-rynket. Dekkvingene er jevnbrede, fint punkterte.

Utbredelse

Arten er utbredt i det nordvestlige Brasil og Ecuador.
North Rail Express

North Rail Express, forkortet NRE og i Narvik også omtalt som «Schenker-toget», er ei direkte jernbanegodsrute mellom de to byene Narvik i Nordland og Oslo. Ruta ble startet opp i den 4. januar 2011, og blir drevet av selskapet DB Schenker. Transportruta har ei samla lengde på 1 950 kilometer, tar 26,5 timer, og fraktet om lag 25 000 containere i 2011.
NRE trafikkerer mellom Fagernesterminalen og Alnabruterminalen og går langs Ofotbanen, via Sverige, og videre langs Kongsvingerbanen med seks ukentlige tog i hver retning. I sørlig retning fraktes det i hovedsak fersk fisk og togene som går nordover frakter forbruksvarer, stykkgods og biler. Discovery har produsert en episode i serien Mighty Trains om NRE-toget..
St. Johanneslogen Humanitas til de Tvende Liljer

St. Johanneslogen Humanitas til de Tvende Liljer er en frimurerlosje i Den Norske Frimurerorden. 
Dens historie startet med broderforeningen Humanitas til de to Liljer som ble grunnlagt den 21. januar 1895, underlagt St. Johanneslogen Olaf Kyrre til det gyldne Kjæde. Den 21. januar 1900 ble denne opphøyd til St. Johannesloge med navnet St. Johanneslogen Humanitas til de tvende Liljer, underlagt Provincialstorlogen Polarstjernen.
Logen gikk søndag 5. desember 1909 over til Den Norske Store Landsloge og dannet sammen med Skienfjorden Broderforening, stiftet 18. januar 1888 under St. Johanneslogen St. Olaus til den Hvide Leopard den nåværende loge Humanitas til de tvende Liljer.
Humanitas henspiller på humanitet og nestekjærlighet. Liljene er symbolet på renhet og åndelig opprusting.
Logens valgspråk er: Haand i Haand mot Maalet.
Logen var en av de humanitære loger av St. Johannes som oppstod i kjølvannet av en organisasjonsmessig splittelse i det norske frimureriet. Logens konstitusjons-patent ble opprinnelig tidelt av storlosjen Zur Sonne i Bayreuth, uavhengig av Den Norske Frimurerorden.
Notodden broderforening ble grunnlagt den 10. november 1923. Den 12. februar 1951 ble den omdannet til en deputasjonsloge under Humanitas til de Tvende Liljer. Den 23. september 1981 ble den deputasjonslogen omdannet til den selvstendige St. Johanneslogen Den gamle Ek.
Courchevel altiport

Courchevel altiport (IATA: CVF, ICAO: LFLJ) er en flyplass i Frankrike. Flyplassen ligger to km sør for skistedet Courchevel.
Flyplassen i Courchevel er en såkalt altiport, noe som betyr at flyplassen ligger høyt til fjells. Landingene skjer alltid i oppoverbakke, og dermed kan flyene lande på en kortere strekning enn om rullebanen hadde vært flat. Take-off skjer i nedoverbakke, og bakken hjelper da flyene å få ekstra hastighet.
Courchevel altiport har en asfaltert rullebane med lengde 535 meter og bredde 40 meter. Baneretningene er 05 og 23. Hellingen på rullebanen varierer mellom 12,5 og 18,5 %. Dette er den bratteste rullebanen i Europa. Flyplassen kan ta ned så store fly som Dash 7 (som ellers ikke trenger lengre rullebane enn 600 meter). Rullebanen brøytes også om vinteren. Den har imidlertid ikke landingslys. Rullebanens høyde er 1941 moh. (nederst) og 2006 moh. (øverst).
Flyplassen var 12. juli 2005 mål for en etappe i sykkelrittet Tour de France. Spanske Alejandro Valverde vant den 192,5 km lange etappen som startet i Grenoble.
The Sequence

The Sequence er en tidligere us-amerikansk hip hop-trio signert til Sugar Hill Records tidlig på 1980-tallet. Gruppen besto av Cheryl Cook (Cheryl The Pearl), Gwendolyn Chisolm (Blondie), og hovedvokalist Angie Brown Stone (Angie B.). Gruppen startet opprinnelig i Columbia i Sør-Carolina, som en cheerleader-gruppe på high school.
Deres mest kjente singel er  Funk You Up (1979). Deler av denne har senere blitt brukt av Dr. Dre på han Keep Their Heads Ringin og av Erykah Badu på hennes Love of My Life Worldwide fra platen Wolrldwide underground (2003).
Fiolstræde

Fiolstræde er en av de sentrale gatene i Københavns middelalderby. I området lå Rosengården – en av de siste større havene innenfor Københavns eldste befestning. Navnet menes å stamme fra blomsten fiol.
Fiolstræde går parallelt med Nørregade og løper fra Skindergade ved Jorcks Passage og opp til Æggetorvet ved Nørre Voldgade og Nørreport stasjon.

Bygninger

Vor Frue kirkes kor vender ut mot Fiolstræde ved siden av Vor Frue Plads og Københavns Universitets hovedbygning. Litt lenger nede har Herholdts Universitetsbiblioteksbygning fasade mot Fiolstræde. Ved siden av denne – adskilt av Krystalgade – ligger bygningen til det tidligere Daells Varehus.
På muren til nr. 8 står en minneplate som forteller at Holberg bodde på adressen frem til sin død i 1754. Bebyggelsen stammer forøvrig hovedsakelig fra årene etter det engelske bombardement i 1807, da store deler av latinerkvartalet ble ødelagt.

Bokelskernes gate

Fiolstræde har vært gågate siden 1968 og var i mange år kjent for sine antikvariater. I dag (2015) er det kun fire bokforretninger tilbake. Ellers ses caféer, snackbarer og spesialbutikker.
Adam Bolder

Biografi

Adam Bolder skrev sin første profesjonelle kontrakt med Hull City i august 1998. Hans første ligakamp for Hull var mot Hartlepool United den 23. januar 1999. Bolder spilte nesten tre sesonger i Hull City før han den 27. mars 2000 gikk til Derby County. Hans første kamp for Derby var den 5. mai 2001 på Old Trafford mot Manchester United, og 14 dager senere fikk han sin hjemmedebut for the Rams da klubben spilte 1-1 mot Ipswich.
I 2001/02-sesongen spilte Adam Bolder 11 kamper i Premier League og en cupkamp, før han i sesongen etter etablerte seg som førstelagspiller for klubben fra Derbyshire med 45 ligakamper i Football League Championship. I denne sesongen laget han også sine første mål for Derby, og det skjedde den 17. august 2002 i en kamp mot Grimsby Town. Derby vant kampen 2-1, og Bolder laget begge Derbys mål.
Den neste sesongen ble det 24 ligakamper og 1 mål før han i 2004/05-sesongen noterte seg for 36 ligakamper og 2 play-off kamper til Premier League. I 2005/06 spilte han 35 ligakamper, og ved sesongslutt kåret en jury han til Årets spiller i Derby County.
Etter at Billy Davies ble ansatt som ny manager i Derby sommeren 2006 fikk Bolder mindre tillit, og etter å ha spilt 13 ligakamper i første del av 2006/07-sesongen for the Rams valgte han å skrive under for Queens Park Rangers den 27. januar 2007. Han debuterte for Rangers 30. januar 2007 i en ligakamp mot Barnsley.
Stalinistisk arkitektur

Stalinistisk arkitektur (russisk: ста́линский ампи́р – Stalins Empire-stil eller ста́линский неоренесса́нс – Stalins Neorenessanse), også referert til som Stalin-gotikk eller sosialistisk klassisisme, er et uttrykk for arkitekturen i Sovjetunionen mellom 1933, da Boris Iofans forslag for Sovjetenes Palass ble offisielt godkjent, og 1955 da Nikita Khrusjtsjov fordømte "feilstegene" i de foregående tiårene og la ned det Sovjetiske akademi for arkitektur.
Stalinistisk arkitektur har tilknytninger til sosialistisk realisme-tradisjonen til kunst og arkitektur.

Gjennomslag

De mest fremtredende eksemplene er kanskje De syv søstre (Moskva) som er bygget i en kombinasjon av russisk barokk og gotisk stil (herav kallenavnet Stalin-gotikk), og med teknologien som ble brukt til å bygge de amerikanske skyskraperne. Selv om det ble bygget mange lignende bygninger i andre (tidligere) sosialistiske land, er det bare Kultur- og vitenskapspalasset i Warszawa som kan måle seg med disse.
Også i Folkerepublikken Kina og andre asiatiske kommuniststater fikk den et visst nedslagsfelt.
Kondoma

Kondoma (russisk: Ко́ндома) er ei elv i Kemerovo oblast i Russland. Den er ei venstre sideelv til Tom. Den er 392 km lang, med et nedbørfelt på 8270 km². Ved elva ligger byene Tasjtagol, Osinniki og Kaltan. De viktigste sideelvene er Mundybasj, Tesj og Telbes.
Achilidae

Utseende

Middelsstore, avlange sikader. De fleste er mer eller mindre brunspraglete på farge, men noen få er skarpt rosa eller grønne. Hodet er forholdsvis lite, pannen er gjerne spisst framskytende. Ansiktet har lengdekjøler, og thorax har en midtkjøl langs ryggen, ofte også to kjøler på sidene. Forvingene er store og blir vanligvis holdt flatt over ryggen, sjeldnere taklagt. De har rett bakkant og buet forkant, og markert årenett.

Levevis

Disse artene lever for det meste av sopp. De finnes gjerne mellom løvstrø, eller under liggende trestammer.

Utbredelse

Achilidae er utbredt i alle verdensdeler, men mest i varme områder. I Norge er det funnet to arter, begge to er listet som sårbare (VU) på den norske rødlisten fra 2006 ().

Fossiler

Achilidae er kjent fra fossiler bevart i baltisk rav fra eocen-perioden.
Analytisk kjemi

Analytisk kjemi er den delen av vitenskapen som driver metodeutvikling for økt forståelse av kjemisk komposisjon og struktur av materielle prøver, både i væsker og faste stoffer. Analytisk kjemi deles gjerne inn i organisk og uorganisk analytisk kjemi på grunn av studier på henholdsvis organiske og uorganiske forbindelser. Kromatografi står sentralt innen analytisk kjemi.
Troppene til Håndball-EM 2018 for menn

Troppene til Håndball-EM 2018 for menn inneholder samtlige 16 tropper som ble tatt ut til Håndball-EM 2018 for menn i Polen fra 12. til 28. januar 2018.
Cosmesus

Utseende

Middelsstore, nokså smale smellere. Antennene er gjerne sagtakkede, pronotum hvelvet med nokså rette sider. Dekkvingene er ofte mer eller mindre rødlige.
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Storsmellernes larver lever for det meste i morken, død ved. Hva de spiser kan variere – noen arter synes å være hovedsakelig planteetere, andre er rovdyr. Mange arter bruker flere år på larveutviklingen. De voksne billene flyr godt og treffes ofte flygende, på blomster eller i vegetasjonen. I likhet med mange andre arter knyttet til død ved er mange av storsmellerne sjeldne og truede arter.

Utbredelse

Slekten er utbredt i den neotropiske økosonen.
Physodactylus

Utseende

Middelsstore (9 - 18 millimeter), avlange, hvelvede, brunrøde til svarte smellere. Hodet har store, litt utstående fasettøyne og store mandibler (kjever). Antennene er noksp korte og mer eller mindre perlekjedeformede. Pronotum er rundet, dekkvingene med tydelige punktrader.

Utbredelse

Slekten lever i Brasil.
Pseudosyrichthus clathratus

Utseende

En middelsstor (ca. 25 millimeter), kraftig, blankt svart hornbille. Hele oversiden er svært grovt og tett punktert og dermed ganske ruglete. Pronotum har en markert midtfure. Dekkvingene har grove punktgroper som er ordnet i doble rader.

Levevis

Larvene utvikler seg under barken på døde trær, mest løvtrær. De ser ut til å leve mest av andre insekter og vokser raskt, utviklingen tar 2-3 måneder.
De voksne billene er aktive rovdyr som dreper og spiser andre insekter, men de spiser trolig også en del frukt.

Utbredelse

Arten er utbredt i det østlige og sørlige Afrika, fra Somalia i nordøst til Angola i sørvest.
Ke Jiusi

Ke Jiusi (kinesisk: 柯九思, pinyin: Kē Jiǔsī, Wade-Giles: K'o Chiu-ssu) (født ca. 1290 i Xianju i Zhejiang provinsen, død 1343) var en kinesisk landskapsmaler, kalligraf, og poet under Yuan-dynastiet (1271–1368).
Stilnavnet hans var Jingzhong (敬仲) og kunspseudonymer var Dan qiusheng (丹丘生) og Wuyun geli (五云阁吏). Kes malerier følger i stilen til Wen Tong, med bruk av dristige og delikate penslestrøk i en rolig atmosfære. Kes poesi innbefatter Samlingen til Dan Qiushen (丹丘生集).
Four Corners kraftverk

Four Corners kraftverk er et varmekraftverk ved et reserovar nær stedet Fruitland i San Juan County, delstaten New Mexico i USA. Det har en installert produksjonskapasitet på 2 270 MW fordelt på 5 enheter. Brenselkilden er kull. Operatør og hovedeier er lokale bymyndigheter. Utbyggingen skjedde 1963–1970.
Utslippene av CO2 i 2006 var 16 395 797 tonn.
Buktaling

Buktaling, buktale, buktalerkunst eller buktaleri er kunsten å snakke uten å bevege leppene, særlig å opptre for et publikum med en dukke og snakke på en måte slik at publikum tror det er dukken som snakker og dermed skape en illusjon av liv i dukken. En person som kan snakke uten synlig bevegelse av munnen, kalles en buktaler. Talen lages med talemusklene mens en holder leppene i ro, samtidig som en puster ut. Teknikken har fra slutten av 1800-tallet særlig vært brukt som underholdning i varietéforestillinger, men også på sirkus. I nyere tid har enkelte buktalere opptrådt både på film, i fjernsyn og i stand up-show.
En buktaler kan også kalles ventrilokvist etter det latinske ventriloquus. Verbet er å buktale.
Blant norske buktalere kan nevnes barnetimefortelleren Kirsten Langbo, forfatteren Herman Berthelsen og standup-artisten Yann-Robert Henriksen.
Jorden rundt på to timer

Jorden rundt på to timer er en dokumentarfilm fra 1949 regissert av Rasmus Breistein. Han reiste verden rundt med fotograf Arild Nybakken og satte klippene sammen til en helaftens spillefilm. Filmen er klippet av Rasmus Breistein og Olav Engebretsen.
Dette skal være den første helaftens fargefilm som er laget i Norge. Filmen har en spilletid på 105 minutter.
Stump røyken

Mottagelse

Programmet fikk lunken mottagelse fra storavisene. Dagbladet gav den terningkast tre, mens VG gav den terningkast fire. Aftenposten kalte den «forutsigbar og kjedelig».
Premieren ble sett av 177 000.
Reinhold Hausen

Liv og virke

I 1890 publiserte Hausen Åbo domkyrkas svartbok, som er den viktigste enkeltkopiboken med avskrifter av brev og handlingar som berører Åbo domkirkes eiendom. Sitt navn, svartboken, har den fått av permen som er trukket med svart skinn. Den oppbevares på det finske riksarkivet. 
I 1910 utkom den første delen av en serie som ligger til grunn for den moderne middelalderforskningen i Finland: Finlands medeltidsurkunder. Under de følgende 15 år utga Hausen ytterligere 7 deler. Sammenlignet med dette verket var eldre kildeutgaver små og ufullstendige, og mange manglet henvisninger som avhandlingenes utgangspunkt. Hausen derimot benyttet helt nye prinsipper, da hver avhandling hadde med nøyaktige opplysninjger om arkivtilhørighet og om den var blitt publisert andre steder. Verkets betydning for forskningen kan ikke overdrives. 
I 1935 var forskningssituasjonen radikalt forandret: forskerne hadde plutselig fått tilgang til de sentrale avhandlingene og kunne forankre sine hypoteser i kildene. 
Sommerne 1872 og 1873 gravde Hausen ut Nådendals kloster.
Hausens målsetting var å forene de historiske og arkeologiske kilder.